Kvinne arrestert for å dytte mann foran toget
Det melder nyhetsbyrået Ap. Ifølge politiet i New York skal kvinnen ha kommet med utsagn som impliserte henne i saken. Kvinner er fremdeles i politiets varetekt etter å ha blitt avhørt, men politiet vil ikke oppgi identiteten hennes før hun er formelt siktet.Det jobbes nå med at vitner skal komme inn for å identifisere kvinnen, ifølge politiet. Det var 46 år gamle Sunando Sen som døde etter å ha blitt dyttet foran toget på en stasjon i Queens i New York. Ifølge vitner på stedet skal kvinnen ha stått og mumlet for seg selv før hun plutselig dyttet ham ut i sporet rett før toget kjørte inn på stasjonen. - Hun dyttet fyren ned på skinnegangen. Så sprang hun. Jeg lukket øynene og skrek. Jeg ville ikke se det, fortalte et vitne til lokalavisen New York Post etter hendelsen. Deretter flyktet kvinnen fra stedet, men ble fanget opp av overvåkningskameraer på stasjonen. Siden har politiet fulgt opp tips fra personer som hadde sett de nå frigjorte overvåkningsbildene, skriver Ap. Politiet har også sjekket psykiatriske intstitusjoner og bosteder for hjemløse i jakten på kvinnen. Politiet har forleøpig ikke gitt opplysninger om at kvinnen hadde noen relasjon til mannen som døde, men vitner på stasjonen har ifølge Ap fortalt politiet at de to ikke snakket sammen før hun plutselig dyttet ham. Angrepet var det andre på en metrostasjon i New York i løpet av én måned. I begynnelsen av desember ble en hjemløs mann arrestert for å ha dyttet en mann foran toget på Times Square. Det ble stor mediedebatt etter at avisen New York Post trykket et bilde av mannen mens han forsøkte å komme seg opp fra sporet de siste sekundene før han ble truffet av toget.
Kvinnen som rømte fra åstedet etter å ha dyttet en mann i døden, er nå pågrepet av politiet i New York.